রোল্যান্ড হোল্ডার

রোল্যান্ড আরউইন ক্রিস্টোফার হোল্ডার (ইংরেজি: Roland Holder; জন্ম: ২২ ডিসেম্বর, ১৯৬৭) ত্রিনিদাদের পোর্ট অব স্পেন এলাকায় জন্মগ্রহণকারী সাবেক ওয়েস্ট ইন্ডিয়ান আন্তর্জাতিক ক্রিকেটার ও প্রশাসক। ওয়েস্ট ইন্ডিজ ক্রিকেট দলের অন্যতম সদস্য ছিলেন তিনি। ১৯৯৩ থেকে ১৯৯৯ সময়কালে ওয়েস্ট ইন্ডিজের পক্ষে আন্তর্জাতিক ক্রিকেটে অংশগ্রহণ করেছেন। ঘরোয়া প্রথম-শ্রেণীর ওয়েস্ট ইন্ডিয়ান ক্রিকেটে বার্বাডোস ও ওয়েস্ট ইন্ডিজ বি-দলের প্রতিনিধিত্ব করেন। দলে তিনি মূলতঃ ডানহাতি ব্যাটসম্যান হিসেবে খেলতেন। এছাড়াও, ডানহাতে মিডিয়াম পেস বোলিংয়ে পারদর্শী ছিলেন রোল্যান্ড হোল্ডার। ১৯৮৫-৮৬ মৌসুম থেকে ২০০১-০২ মৌসুম পর্যন্ত রোল্যান্ড হোল্ডারের প্রথম-শ্রেণীর খেলোয়াড়ী জীবন চলমান ছিল। ঘরোয়া পর্যায়ের ক্রিকেটে বার্বাডোসের পক্ষে খেলোয়াড়ী জীবনের শুরুতে বেশ স্বাচ্ছন্দ্যে খেলেছেন। তবে, শেষের বছরগুলোয় তার খেলার মান ক্রমশই নিচেরদিকে চলে যেতে থাকে ও তেমন দর্শনীয় ছিল না। কিন্তু, অধিনায়ক হিসেবে বেশ শক্ত ভূমিকায় অগ্রসর হয়েছিলেন। এক পর্যায়ে তাকে সংক্ষিপ্ত সময়ের জন্যে জাতীয় দলের সহঃঅধিনায়কের উপযুক্ত প্রার্থী হিসেবে চিত্রিত করা হয়েছিল। প্রথম-শ্রেণীর খেলোয়াড়ী জীবনের অধিকাংশ সময়ই বার্বাডোস দলের পক্ষে খেলেছেন। কম্বারমেয়ার স্কুলে অধ্যয়ন করেছেন। বিদ্যালয়ের ছাত্র অবস্থাতেই ১৯৮৬ সালে বার্বাডোসের পক্ষে অভিষেক ঘটে তার। এরপর থেকে ২০০০-০১ মৌসুমে পর্যন্ত একাধারে খেলা চালিয়ে যান। ১৯৯২ থেকে ১৯৯৪ ও ১৯৯৯ সালে বার্বাডোস দলের অধিনায়কের দায়িত্ব পালন করেছেন তিনি। শেষের মৌসুমে বুস্টা কাপে দলের বিজয়ে নেতৃত্ব দেন। তবে, ২০০১-০২ মৌসুমে ৩৮ জনকে নিয়ে আয়োজিত প্রশিক্ষণ দলে তাকে দলের বাইরে রাখা হয়। তাসত্ত্বেও, বুস্টা কাপে ওয়েস্ট ইন্ডিজ বি-দলের নেতৃত্বের দায়িত্ব তার উপর অর্পণ করা হয়েছিল। সমগ্র খেলোয়াড়ী জীবনে এগারোটি টেস্ট ও সাঁইত্রিশটি একদিনের আন্তর্জাতিকে অংশগ্রহণ করেছেন রোল্যান্ড হোল্ডার। ৬ মার্চ, ১৯৯৭ তারিখে কিংস্টনের সাবিনা পার্কে সফরকারী ভারত দলের বিপক্ষে টেস্ট ক্রিকেটে অভিষেক ঘটে তার। ৫ মার্চ, ১৯৯৯ তারিখে পোর্ট অব স্পেনে সফরকারী অস্ট্রেলিয়া দলের বিপক্ষে সর্বশেষ টেস্টে অংশ নেন তিনি। মাঝারিসারির ব্যাটসম্যান হিসেবে ১৯৯০-এর দশকের শেষার্ধ্বে ১১ টেস্ট ও ৩৭টি একদিনের আন্তর্জাতিকে অংশ নিয়েছেন। এ পর্যায়ে দলটি কঠিন সময় অতিবাহিত করছিল ও দলে স্থিরতা ছিল না। কেবলমাত্র দুইবার পঞ্চাশোর্ধ্ব রানের ইনিংস খেলতে পেরেছিলেন। উভয় ক্ষেত্রেই দলের প্রতিপক্ষীয় ছিল সফরকারী ভারত দল। ৬ কিংবা ৭ নম্বরে ব্যাট হাতে ভীতিহীন অবস্থায় খেলতে নামলেও কখনো নিজেকে মেলে ধরতে পারেননি। একদিনের আন্তর্জাতিক পর্যায়ের খেলায়ও টেস্টের প্রতিমূর্তি ছিল। মাঝারিসারিতে ব্যাটিংয়ে নেমে ৩১ খেলায় কেবলমাত্র দুইটি অর্ধ-শতরানের ইনিংস খেলেছেন। ২০০৪ সালে রোল্যান্ড হোল্ডারকে বার্বাডোস ক্রিকেট দলের ব্যবস্থাপক হিসেবে মনোনীত করা হয়। পাশাপাশি ওয়েস্ট ইন্ডিজ প্লেয়ার্স অ্যাসোসিয়েশনের জ্যেষ্ঠ সদস্যরূপে অনেকগুলো বছর পাড় করে দেন। ২০০৭ সালের ক্রিকেট বিশ্বকাপে ক্রিকেট অপারেশন্স ম্যানেজার হিসেবে তাকে নিযুক্ত করা হয়। [১] "Holder to lead Windies B", 17 January 2002. Accessed from Cricinfo on 21 March 2007. [২] "End of the road for Holder?", Haydn Gill, 4 August 2001. Accessed from Cricinfo on 21 March 2007. [৩] Roland Holder steps down as secretary of WIPA, 18 December 2004. Accessed from Cricinfo.com on 21 March 2007. ফ্রাঙ্কলিন রোজ আলবার্ট প্যাডমোর ১৯৯৬ ক্রিকেট বিশ্বকাপ দলসমূহ ওয়েস্ট ইন্ডিয়ান টেস্ট ক্রিকেটারদের তালিকা ওয়েস্ট ইন্ডিয়ান একদিনের আন্তর্জাতিক ক্রিকেটারদের তালিকা ইএসপিএনক্রিকইনফোতে রোল্যান্ড হোল্ডার (ইংরেজি) ক্রিকেটআর্কাইভে রোল্যান্ড হোল্ডার (সদস্যতা প্রয়োজনীয়) (ইংরেজি)